Thomas Enevoldsen sikrede AaB sejren mod FCN da han scorede til 1-0 - en stilling, der holdt kampen ud.

Fredag blev det endelig til en sejr i foråret for nordjyderne i Superligaen.  AaB vandt 1-0 mod FC Nordsjælland fredag aften på hjemmebane i Aalborg. Det var Thomas Enevoldsen, der scorede kampens eneste mål, og han når dermed op på 11 mål i denne sæson. Med sejren og de tre point indtager AaB andenpladsen i Superligaen med 39 point. Der blev faktisk scoret to gange fra AaB. Lukas Spalvis satte bolden i mål efter 19 minutter, men målet blev annuleret, da der blev vinket for offside. Men kun få minutter senere, efter 24 minutters spilletid, kunne Thomas Enevoldsen score kampens første, eneste og det afgørende mål.